**Халық қалаулылары Қызылорда қаласында салынып жатқан шыны зауытының құрылысымен танысты**

2018жылғы 30 наурыз күні Қазақстан Республикасы Парламенті Мәжілісі төрағасының орынбасары Владимир Божко және Мәжіліс депутаттары Наталья Жұмаділдаева, Кеңес Абсатиров, Балаим Кесебаева Қызылорда қаласында салынып жатқан шыны зауытының құрылыс барысымен танысты.

«Orda Glass» ЖШС басқарма төрағасы Ержан Сағымбаев құрылыспен танысуға келген қонақтарға жобаның жүзеге асырылу барысы туралы баяндады. Аталмыш жоба Республиканың индустриялды-инновациялық даму стратегиясы аясында жүзеге асырылуда.

Е. Сағымбаев «China Triumph International» компаниясының «Orda Glass» ЖШС-нің стратегиялық серіктесі екендігін және зауыттың құрылысына қажетті құрал-жабдықтармен қамтамасыз етуші компаниялардың әлемге танымалдығы туралы жеткізді. Олардың қатарында америкалық, германиялық, италиялық және басқа да елдердегі компаниялар кездеседі. Қызылорда қаласындағы шыны зауытының ең оңтайлы сәттерінің бірі ретінде Арал ауданынан шығатын кварц құмын, яғни жергілікті шикізатты қолданатындығын атауға болады.

Зауыт құрылысы Қызылорда қаласының солтүстік-батысында орналасқан өнеркәсіптік аумағында, елу гектар алаңда жүргізілуде. Аталмыш аумақтағы желдің соғу бағыты облыс орталығы үшін ыңғайлы болып отыр себебі, атмосфераға зауыттан шығатын бөліністер желдің қалаға қарама-қарсы бағытына орай шетке кетеді.

Қазіргі таңда жоба белсенді түрде жүзеге асырылуда, барлық қажетті құрал-жабдықтар зауытқа жеткізілген.

Зауыт іске қосылса отандық шыныға деген сұраныс толығымен зауыт өнімімен қамтылады. Өнімнің бір бөлігі шет елдерде экспортталса, жергілікті жұмысшылар басқа да индустриялды-инновациялық жобаларды жүзеге асыруға қажетті тәжірибеге қол жеткізеді.